1 dood in mynongeluk by Springs | Netwerk24
Deur Nicole Mccain, News24 05 April 2020 12:51
In die ongeluk Vrydag by die Gold One Modder-Oos-myn het 'n mynskraper 'n mynwerker verbrysel, luidens 'n ongevalle-kennisgewing wat News24 onder oë gehad het.
Die mynwerker se lyk is intussen verwyder en aan die polisie oorhandig.
Die departement van minerale bronne en energie het die voorval bevestig.
Ayanda Shezi, woordvoerder van die departement, het aan News24 gesê die ongeluk word ondersoek ingevolge die Wet op Myngesondheid en -veiligheid. "Dit is te vroeg om nou te bespiegel oor wat die ongeluk veroorsaak het."
'n Bron met kennis van dié myn sê die werknemer sal nie as 'n noodsaaklike werknemer kwalifiseer kragtens die inperkingsregulasies nie.
Die departement kon dit egter nie bevestig nie.
Die departement het wel riglyne aan myne gegee oor hoe om die risiko van verspreiding van die koronavirus te beperk. Dit sluit onder meer in 'n kleiner getal werknemers per skof en wanneer hulle vervoer word.
Mynbedrywighede is wesenlik afgeskaal, veral ten opsigte van diepmynbou, waaronder die goud-, chroom- en mangaanmyne.
Slegs noodsaaklike dienste, waaronder veiligheid en verwante infrastruktuur, instandhouding, die pomp van water, verkoeling en ventilasie duur voort.
Die enigste myne wat vrygestel is, is dié wat noodsaaklik is vir energieproduksie, soos myne wat steenkool aan Eskom lewer.
Daar is tans drie bevestigde gevalle van infeksie met die koronavirus in die myn- en die energie-sektor – een geval elk in Gauteng, Mpumalanga en die Wes-Kaap.